Raban SIDS komited ngesan tanggungpengawa
TERIMA KASIH…Dato Gerawat Gala nerima pemeri ari SIDS ke disuaka Kunsilor Yanti anak Nyanggau. MARUDI: Serakup Indu Dayak Sarawak (SIDS) bejalaika pengawa ke beguna amat ngatur rumah tangga kelimpah ari bekerejsama enggau bala tuai rumah nyengkaum Komiti Pemaju enggau Pengelikun Genturung Pendiau (JKKK) ba rumah pankai. Ku Sapit Menteri ba Opis Premier Sarawak, Meratika Pengereja, Imigresen enggau Projek Dato Gerawat Gala, enti nadai SIDS tusah deka ngatur pengawa maya bisi pengerami ba rumah panjai enggau pekara bukai ba siti genturung pendiau. Iya mega madahka, SIDS jampat amat ngatur sebarang pengawa ke udah diberi ngagai tuai rumah lebuh maya bisi pengerami ke diatur ba rumah panjai diri empu. “Sida iya mega pandai ngatur rumah tangga sereta ngesan tanngungpengawa ke beguna amat nyaga enggau ngemansangka ekonomi rumah tangga,” ku iya. Ku iya, SIDS tauka raban indu ngembuan pengelandik kediri empu ngatur pengawa bekaul enggau nyaga rumah tangga ke alai penau ke bisi ba sida baka nya patut dikerembaika agi. Iya mansutka jaku munyi nya maya Pengerami Nutup Woksyop Peransang Pemenu ke diatur SIDS Pampang Marudi ba Bilik Seminar Dewan Suarah Marudi maya Hari Minggu ke udah.   Bisi 45 Unit SIDS kandang Poyut / Lubok Nibong nyereta woksyop nya ke ngena topik  ‘Indu Nyadi Tua’ tikas rayat rumah panjai kandang Poyut / Lubok Nibong. Ku iya, program nya mega dikena ngerami Hari Indu Sedunya laban SIDS nya siti organisasyen ke aktif ngatur pengawa ba kandang Poyut / Nibong. Gerawat ti mega Kaban Kunsil Nengeri (ADUN) Mulu madahka, perintah deka ngatur mayuh bengkah program spesial ngagai raban indu baka asil pengelandik jari, kuih enggau iya ke bukai. “Nya chara dikena perintah mantu raban indu ngerembaika pengawa sida iya dikena nyungkakka ekonomi rumah tangga diri empu,” ku iya. Iya ngarapka raban indu ke udah nyereta woksyop Peransang Penemu ulih ngena penemu ke udah diajar ngagai sida ulih ngangkatka diri jemah ila. Iya meri terima kasih ngagai Kunsilor Yanti ti mega Chairman Komiti Ngatur Program ke mayuh amat ngena inisiatif sereta komited ngasuh program nya mujur. Kelimpah ari nya iya mega madahka geran Projek Mit Menua Pesisir (MRP) penyampau RM15,000 diberi ngagai  SIDS Pampang Marudi dikena sida iya ngatur program tauka pengawa jemah ila. Sama bisi enggau maya program nya Pengelicha Program Dr Florince Christy, Kaban Kunsil Parti Demokratik Progresif ( PDP) ti mega Direktor Kosnultan enggau Koach ari  Pengurusan Pekhidmatan Komunikasi Futuristik Sdn Bhd, Raban Kunsil Bandar Kota Samarahan Tuan Subeng Mula, Pemancha Randie anak Bundan, Kunsilor Joseph Chong, bala tuai mensia mayuh enggau bala tuai rumah. 
See author's posts
